Kamenický, Ladislav, minister financií SR (2023-12-12):
Ďakujem pekne. Vážení kolegovia, predkladám na rokovanie Národnej rady návrh zákona, ktorým sa menia a dopĺňajú niektoré zákony v súvislosti so zlepšením stavu verejných financií. Návrhom zákona sa zavádzajú nasledovné opatrenia: Rozšírenie rozsahu regulovaných subjektov o všetky subjekty, ktoré vykonávajú činnosť na základe povolenia Národnej banky, tzv. banková daň, a zavedenie osobitnej sadzby pre banky vo výške 30 %, ktorá každý rok klesne o 5 %, pričom od roku 2028 budú mať všetky regulované osoby základnú sadzbu odvodu. Vyplatenie rodičovského dôchodku raz ročne v júni v jednej úhrnnej splátke a súčasne sa navrhuje zvyšovanie sadzby poistného na starobné poistenie pre sporiteľa a zníženie sadzby povinných príspevkov na starobné dôchodkové sporenie. Z uvedeného dôvodu je, súčasne sa navrhuje upraviť aj krátenie sumy dôchodku z I. piliera pre poistenca, ktorý je sporiteľ alebo bol sporiteľ za obdobie účasti na starobnom dôchodkovom sporení. Zvýšenie sadzieb odvodov na zdravotné poistenie pre zamestnávateľa, samostatne zárobkovo činnú osobu a tzv. samoplatiteľa z dôvodu kritickej situácie s verejnými financiami, kedy príjmy nepostačujú na krytie výdavkov na zdravotnú starostlivosť. Súčasne sa navrhuje zníženie výšky percentuálnej sadzby príspevkov na činnosť operačných stredísk tiesňového volania záchrannej zdravotnej služby, Národného centra zdravotníckych informácií a Úradu pre dohľad nad zdravotnou starostlivosťou, keďže príjmy sú výrazne vyššie a v záujme šetrenia prostriedkov verejného zdravotného poistenia, je tento krok nevyhnutný, predĺženie uplatňovania solidárneho príspevku rafinérií a na zdaňovanie, zdaňovacie obdobie dane z príjmov v roku 2024 z dôvodu, že pretrváva potenciál pre dodatočné nadzisky dotknutých firiem v roku 2024. Zvýšenie sadzieb spotrebnej dane z tabakových výrobkov z vopred preddefinovaných zvyšovaných sadzieb dane pre strednodobý časový horizont, čím sa vytvorí efektívny nástroj predvídateľnosti podnikateľského prostredia a zabezpečovanie daňových príjmov. Zvýšenie sadzby spotrebnej dane z alkoholického nápoja, ktorým je lieh. Vylúčenie podávania alkoholických nápojov v rámci reštaurácií a stravovacích služieb s uplatňovaním zníženia sadzby dane z pridanej hodnoty vo výške 10 % zo základu dane. Podávanie alkoholických nápojov v rámci poskytovania reštauračných a stravovacích služieb bude podliehať základnej sadzbe dane vo výške 20 % zo základu dane. Zavedenie minimálnej dane z príjmu pre daňovníka, daňovníka – právnickú osobu, ktorého daň je nižšia ako ustanovená výška minimálnej dane. Výška minimálnej dane rastie v rozpätí podľa výšky dosiahnuté príjmu, čiže už nie podľa toho, či je platiteľom DPH, alebo nie. Odstránenie nesystémových opatrení zavedených pri zdaňovaní príjmu z kapitálového majetku vrátane príjmu súvisiaci so zdaním virtuálnej meny, ktoré narúšali horizontálnu spravodlivosť podľa podobný... medzi podobnými aktivitami, keďže išlo, keďže išlo o výnimku pre špecifický druh majetku. Zvýšenie sadzby dane z príjmov na podiel na zisku, dividendy vyplácame fyzickým osobám, zo 7 na 10 %. Úprava sadzieb správnych a súdnych poplatkov v nadväznosti na infláciu, keďže náklady štátu na agendu správnych orgánov súdov, orgánov súdov a prokuratúry priebežne rastú, mzdy, réžie a IT systémy, valorizácia sadzieb poplatkov sa netýka takzvaného, takzvaných percentuálne určených sadzieb poplatkov, ktorých sa výška automaticky mení v závislosti od základu poplatku, ako aj poplatkov, pri ktorých nie je rozpočtový vplyv významný, alebo došlo k zmene príslušnej sadzby sadzobníka v posledných rokoch. Ustanovenie sa, ustanovuje sa príspevok na RTVS vo výške 0,12 % HDP. Štátny sviatok 1. september – Deň Ústavy Slovenskej republiky bude štátnym sviatkom, ale nebude dňom pracovného pokoja ani sviatkom v zmysle príslušných ustanovení zákona, Zákonníka práce. Vypustenie vybraných ustanovení zákona o stavebnom sporení, ktoré by nadobudnutím účinnosti mohli nejednoznačne vykonateľnosťou, ale aj zavedením diskriminačných prvkov spôsobiť problémy v aplikačnej praxi. Zároveň sa navrhujú nevyhnutné potrebné legislatívno-technické zmeny. Chcem avizovať jednu vec, máme tu pána poslanca Hlinu a ostatných, ktorí, v prvom čítaní sme sa tu bavili o viacerých veciach, avizujem, že prešiel pozmeňujúci návrh vo výbore, ktorý na jednej strane robí nejaké legislatívno-technické úpravy, na druhej strane v prípade dane z dividend, to sa týka poznámky pána, pána Hlinu, chcem povedať, preskúmavali sme retroaktivitu tohto opatrenia, nakoľko v posledných dňoch roku ´23 sa zmenila sadzba zo 7 na 10 % týkajúca sa roku 2023. Musím povedať, že podľa právnikov a viacerých názorov, ktoré sme skúmali, nejde o retroaktivitu, ale v záujme toho, aby to bolo prehľadnejšie pre podnikateľov, som urobil opatrenie na to, že daň z dividend sa bude uplatňovať vo výške 10 % a až od 1. 1. 2024, čiže za rok 2023, bude, tí, ktorí si budú uplatňovať daň z dividend v roku 2023, tak bude sadzba 7 %. Bude to mať nejaký dopad na konsolidáciu, nie je však taký významný, aby sme takéto, nevyšli v ústrety takýmto opatrením. Ďalší, ďalšia zmena v rámci, v rámci zákona, opäť, bavíme sa o tom, že umožnili sme dopredaj tabakových výrobkov, o jeden mesiac sme predĺžili dopredaj do roku 2024, to znamená, aby tí, ktorí majú ešte zásoby, dokázali vypredať, aby im nevznikali, nevznikali navyše škody. Ďalšou úpravou je to, že sme sa tu bavili, myslím, že pán Jakab dával pripomienku ohľadne, ohľadne toho, že máme tu ustanovenie napríklad v roku ´26, to však súvisí s tabakovými výrobkami so sadzbou dane, čiže o to zvýšenie o 40 centov na jednu krabičku od roku ´24, potom v roku ´25 malo byť nulové zvýšenie a v roku ´26 malo byť opäť zvýšenie o 40 centov vzhľadom na to, aby, lebo je potrebné, aby tento zákon prešiel ešte pred prijatím rozpočtu, tak aby nevznikli akékoľvek diskusie napriek tomu, že my si myslíme, že tento návrh takisto nezakladá nejaké, nejaké ústavnoprávne problémy, sme zatiaľ vypustili úpravu na rok 2026, ktorou sa budeme zaoberať potom v riadnom legislatívnom konaní v ďalšom, v ďalšom roku a bude aj priestor na odbornú diskusiu k tejto téme. Toľko k tomu a chcel by som poprosiť všetkých poslancov alebo tých, ktorí sa stotožnia s naším návrhom, o podporu tohto návrhu zákona. Ďakujem pekne.